Eimal meh ischs de Cousine vo de Maria z verdanke, dass mir ime super Guesthouse abgstiige sind. Zwar sehr eifach und vo tuusige  Moskitos belageret, defür zmitzt i de Natur vome tropische Garte umgeh, händ mir euses Zimmer mit Moskitonetz bezoge. Da mir gueti Erfahrige gmacht gha händ mit Töffli miete, händ mir eus au i dem chline Provinzstädtli eis gleistet. Am Tag druf sind mir nach Old Sukothai gfahre, um die viele Tempel und Ruine us em 12. Jahrhundert go besichtige. Sie sind uf eme grosse Park, zum Teil vo Seeli umgeh, verstreut und daher nur uf mindestens zwei Räder z besichtige. Da s'fast kei Verkehr gha hät, han sogar ich (Maria)  mich getrout zfahre und de Flo hinedruf zneh. Uf em Rückwäg sind mir ime andere Guesthouse no uf en Milkshake iikehrt, wo mir au wieder uf eusi Schwizer vo de Busfahrt gstosse sind. Nach eme Erfahrigsustusch mit ihne häts eus dänn wäg de fast unushaltbare Hitz zum öffentliche Swimmingpool zoge. Eus Exote isch riichlich Beachtig gschänkt worde, vor allem em Bikini vo mir, da alli Meitli en Ganzkörper-Badeazug treit händ.